LV Eiropas Savienības Oficiālais Vēstnesis C 255/58

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 255/21)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu un 17. panta 2. punktu

“CARNALENTEJANA”

EK Nr.: PT/PDO/117/0209/08.04.2002

ACVN ( X ) AĢIN ( )

Pieteiktais(-tie) grozījums(-mi)

Specifikācijas nodaļa(s):

Nosaukums Apraksts Ģeogrāfiskais apgabals Izcelsmes apliecinājums Ražošanas metode Saikne Marķējums Valsts prasības

Grozījums(-mi):

1. Produkta apraksts

Lai pielāgotu produktu spēkā esošajiem valsts tiesību aktiem un jo īpaši grozījumiem mazsvara liellopu liemeņu klasifikācijā (2001. gada 9. aprīļa rīkojums Nr. 363/2001), ražotāju grupa lūdz grozīt turpmāk minēto sadaļu, attiecīgi pamatojot pieprasītos grozījumus.

No otras puses, lai pielāgotos jaunām tirgus tendencēm un patērētāju vēlmēm, ražotāju grupa ir nolēmusi dažādot tirdzniecībā piedāvāto produktu klāstu. CARNALENTEJANA turpmāk būs pieejama kā maltā gaļa, formēta gaļa, gaļas ruletes, kubiņi, šķēles u.c., kas kārbiņās vai citā atbilstošā iesaiņojumā iepakotas kontrolētā atmosfērā, vakuumā vai sasaldētas ātrās sasaldēšanas procesā, turklāt CARNALENTEJANA veido ne mazāk kā 95 % no galaprodukta svara. Viss ražošanas process norit izcelsmes reģionā, kas ļauj nodrošināt pilnīgu izsekojamību, aizsargātā cilmes vietas nosaukuma izmantošanas stingru uzraudzību, autentisku produkta noformējumu, produkta ierasto kvalitāti, nemaldinot patērētāju un neliekot viņam vilties. Iepriekšminēto iemeslu dēļ ražotāju grupa lūdz Portugāles valdībai iesniegt pieteikumu saistībā ar izmaiņām produktu klāstā, to attiecīgi pamatojot.

2. Ģeogrāfiskais apgabals

Ražotāji no dažām pašvaldībām, kas atrodas līdzās “Carnalentejana” ražošanas ģeogrāfiskajam apgabalam, lūdz ražotāju grupu, kuras pārziņā ir cilmes vietu nosaukums, paplašināt ģeogrāfisko apgabalu, ņemot vērā to, ka šajās pašvaldībās ir izpildīti visi nepieciešamie nosacījumi produkta ražošanai, īpaši attiecībā uz barošanu, audzēšanu, ganāmpulka blīvumu, saimniekošanas sistēmu, attiecīgo šķirni un tradīciju ievērošanu. Šo pieprasījumu izskatīja ražotāju grupa, un tas dokumentēts, veicot apsekojumu/pētījumu, par kura rezultātiem informēta Portugāles valdība, kas tos ir apstiprinājusi.

Sakarā ar to, ka, nosakot ražošanas apgabala ģeogrāfiskās robežas, tika ņemts vērā vienīgi administratīvais kritērijs, šobrīd ir konstatēts, ka faktiski ģeogrāfiskajā apgabalā nav ietverti daži reģioni, kuros ir tādi paši klimatiskie apstākļi, saimniekošanas metodes, ganāmpulka blīvums, dominējošā augu valsts, šķirne, lauksaimniecības prakse un saimniekošanas sistēma, un kuros iegūst produktu, kura fiziskās, ķīmiskās un sensoriskās īpašības ir identiskas “Carnalentejana”. Bez tam šobrīd ģeogrāfiskajā apgabalā neiekļautie ražotāji cieš ievērojamus ekonomiskus zaudējumus, jo to produkti netiek tirgoti ar tādu pašu nosaukumu kā kaimiņu produkcija.

3. Ražošanas metode

Pieteiktajos grozījumos ņemta vērā iespēja, ka tirdzniecībā varētu piedāvāt gaļu, kas ir atbilstoši iesaiņota kontrolētā atmosfērā vai vakuumā vai sasaldēta ātrās sasaldēšanas procesā. Lai garantētu produkta kvalitāti un autentiskumu, nodrošinātu patērētāju interešu aizsardzību, atvieglotu kontroli un nodrošinātu produkta un procesa pilnīgu izsekojamību, ne tikai lopu dzimšanai, audzēšanai, nobarošanai un kaušanai, bet arī liemeņu sadalīšanai un visām gaļas sadalīšanas, pārstrādes un iesaiņošanas darbībām jānotiek noteiktajā ģeogrāfiskajā apgabalā. Ir pieļaujams, ka dažas pārstrādes/iepakošanas darbības notiek ārpus noteiktā ģeogrāfiskā apgabala, ja tajā nav pārstrādes struktūras, kas atbilst ražotāju grupas prasībām attiecībā uz higiēnu, pārtikas nekaitīgumu un darbību kontroli. Šādos gadījumos tiek pastiprināta kontroles sistēma, nodrošināta izsekojamība un noteikts maksimālais attālums gaļas transportēšanai — līdz 500 km, lai novērstu kvalitātes pasliktināšanos un garantētu kontroli.

4. Marķējums

Ražotāju grupa lūdza veikt grozījumus šajā sadaļā, lai pielāgotos prasībām jaunajos spēkā esošajos valsts un Kopienas tiesību aktos. Neatkarīgi no tā, kāds izstrādājums tiek piedāvāts tirdzniecībā un kādas prasības marķējumam paredzētas vispārējos tiesību aktos, ir obligāti jāizmanto norāde “CARNALENTEJANA — DOP”, sertifikācijas zīme, CARNALENTEJANA logotips un Kopienas logotips. Ja produktu izmanto kā sastāvdaļu pārstrādātos produktos, ir pieļaujama vienīgi norāde “Elaborado a partir de CARNALENTEJANA — DOP” (“Ražots, izmantojot CARNALENTEJANA — ACVN”), ar nosacījumu, ka ir ievērotas noteiktas apstiprināšanas un kontroles prasības, un ir stingri aizliegts lietot norādi “CARNALENTEJANA — DOP” un Kopienas logotipu, kā arī jebkuru citu norādi vai nepatiesu atsauci, lai ļaunprātīgi izmantotu ACVN reputāciju.

KOPSAVILKUMS

PADOMES REGULA (EK) Nr. 510/2006

“CARNALENTEJANA”

EK Nr.: PT/PDO/117/0209/08.04.2002

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Instituto de Desenvolvimento Rural e Hidráulica Adrese: Av. Afonso Costa, 3 P-1949-002 Lisboa Tālr.: (351) 21 844 22 00 Fakss: (351) 21 844 22 02 E-pasts: idrha@idrha.min-agricultura.pt

2. Grupa:

Nosaukums: CARNALENTEJANA — Agrupamento de Produtores de Bovinos de Raça Alentejana, SA Adrese: Estrada do Moinho Vento P-7350-230 Elvas Tālr.: (351) 268 639480 Fakss: (351) 268 622455 E-pasts: caalentejo@mail.telepac.pt Sastāvs: ražotāji/pārstrādātāji ( X ) citi ( )

3. Produkta veids:

1.1. grupa. Svaiga gaļa (un subprodukti)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Carnalentejana”

4.2. Apraksts: Pusliemeņi, liemeņu ceturtdaļas, vakuumā vai kontrolētā atmosfērā iesaiņoti gabali, kā arī sagatavoti, atdzesēti vai saldēti gabali, kas iegūti no Alentejana šķirnes lopiem, kuri reģistrēti Alentejana šķirnes liellopu dzimšanas reģistrā ar šādu raksturojumu:

Līdztekus tradicionāliem produkcijas veidiem (liemenis, veseli gabali un šķēles) CARNALENTEJANA var laist tirdzniecībā kā maltu gaļu, formētu gaļu, ruletes, kubiņus, šķēles u.c. Šie gabali kārbiņās vai citā piemērotā iepakojumā ir iepakoti kontrolētā atmosfērā vai vakuumā vai sasaldēti ātrās sasaldēšanas procesā, un saskaņā ar standartu CARNALENTEJANA veido ne mazāk kā 95 % no galaprodukta svara. Attiecībā uz gaļas izstrādājumiem, kuros CARNALENTEJANA ir izmantota kā sastāvdaļa, ir pieļaujams, ka CARNALENTEJANA ir vienīgā gaļas kategorija un veido ne mazāk kā 60 % no galaprodukta svara.

4.3. Ģeogrāfiskais apgabals: Ņemot vērā ozolaudžu un Alentejana liellopu šķirnes ģeogrāfisko izvietojumu, to saimniecību atrašanās vietu, kurās attiecīgi var izmantot vajadzīgās audzēšanas metodes, zinātību par lopu audzēšanu, noteikumus, kas reglamentē kaušanu, sadalīšanu un liemeņu, pusliemeņu, gabalu un liellopu gaļas izstrādājumu ražošanu kopumā, vispārīgās pārbaudes un izsekojamības prasības, kas noteiktas liellopu gaļai kopumā, specifiskās pārbaudes un izsekojamības prasības, kuras noteikuši CARNALENTEJANA ražotāji, nepieciešamību nepievilt CARNALENTEJANA regulāros patērētājus, nepieciešamību norādīt katra gabala vai iepakojuma ģeogrāfisko izcelsmi un nepieciešamību patērētājam nodrošināt īstu un autentisku produktu, lopu dzimšana, audzēšana un nobarošana, kaušana, liemeņu, pusliemeņu un liemeņu ceturtdaļu sagatavošana, griešana šķēlēs, griešana lielākos vai mazākos gabalos, tostarp izciršana, atsevišķu gabalu pārstrāde maltā gaļā un gaļas izstrādājumos, kā arī gabalu, malto un pārstrādāto izstrādājumu iepakošana var notikt tikai šādās vietās:

visās Beja, Évora un Portalegre rajonu municipalitātēs;

Alcácer do Sal, Alcochete, Grândola Montijo, Moita, Palmela, Setúbal, Santiago do Cacém un Sines municipalitātēs Setúbal rajonā;

Abrantes, Almeirim, Alpiarça, Benavente, Chamusca, Constância, Coruche, Golegã, Mação, Salvaterra de Magos, Santarém, Sardoal un Vila Nova da Barquinha municipalitātēs Santarém rajonā;

Castelo Branco, Idanha-a-Nova, Proença-a-Nova un Vila Velha de Ródão municipalitātēs Castelo Branco rajonā.

4.4. Izcelsmes apliecinājums: Darbs pie šķirnes selekcijas un uzlabošanas aizsācies jau pirms 40 gadiem, ir izveidota ciltsgrāmata un Alentejana šķirnes audzētāju asociācija.

Gaļu var iegūt vienīgi no Alentejanas šķirnes lopiem, kas reģistrēti Alentejanas liellopu šķirnes dzimšanas reģistrā un dzimuši, audzēti un nobaroti saimniecībās, kuras atrodas noteiktajā ģeogrāfiskajā apgabalā, un kam piemīt vajadzīgās īpatnības, kuras reģistrējusi audzētāju grupa. Visam ražošanas procesam, tostarp kaušanai, sadalīšanai, pārstrādei un iepakošanai jānoris tikai tādos uzņēmumos, ko pārrauga attiecīga atzīta organizācija. Kontrole aptver visus ražošanas procesa posmus, sākot ar lopu dzimšanu un reģistrēšanu dzimšanas reģistrā, un beidzot barošanu, nokaušanu, sadalīšanu, pārstrādi un iepakošanu. Ir ieviesta pilnīga izsekojamības sistēma, kas nodrošina iespēju jebkurā brīdī noteikt saikni starp produktu un lopu, no kura tas ražots, izmantojot numurētu sertificēšanas zīmi.

4.5. Ražošanas metode: Gaļa iegūta no Alentejana šķirnes lopiem, kas reģistrēti dzimšanas reģistrā un kuru priekšteči reģistrēti Alentejana liellopu šķirnes ciltsgrāmatā, kas ar tradicionālām metodēm audzēti ekstensīvā sistēmā, ganāmpulka blīvumam nepārsniedzot 1,4 dzīvniekus/ha. Teļi līdz 6-9 mēnešiem tiek baroti ar govs pienu, bet barību pakāpeniski papildina ar ražotāju grupas akceptētu spēkbarību, kā arī ganīšanu. Ir noteiktas un nodalītas kaušanas vecuma grupas, kā arī barošanas un audzēšanas noteikumi. CARNALENTEJANA tirdzniecībā var laist dažādos specifikācijā noteiktos veidos: liemeņi, veseli gabali un griezti gabali, vienkārši pārstrādāti vai sagatavoti, ar dārzeņiem vai bez tiem, atbilstoši iesaiņoti kontrolētā atmosfērā, vakuumā vai sasaldēti ātrās sasaldēšanas procesā. Lai garantētu produkta kvalitāti un autentiskumu, nodrošinātu patērētāju interešu aizsardzību, atvieglotu kontroli un nodrošinātu produkta un procesa pilnīgu izsekojamību, ne tikai lopu dzimšanai, audzēšanai, nobarošanai un kaušanai, bet arī liemeņu sadalīšanai un visām gaļas sadalīšanas, pārstrādes un iesaiņošanas darbībām jānotiek noteiktajā ģeogrāfiskajā apgabalā. Ir pieļaujams, ka dažas pārstrādes/iesaiņošanas darbības notiek ārpus noteiktā ģeogrāfiskā apgabala, ja tajā nav pārstrādes struktūras, kas atbilst ražotāju grupas prasībām attiecībā uz higiēnu, pārtikas nekaitīgumu un darbību kontroli. Šādos gadījumos tiek pastiprināta kontroles sistēma, nodrošināta izsekojamība un noteikts maksimālais attālums gaļas transportēšanai — līdz 500 km, lai novērstu kvalitātes pasliktināšanos un garantētu kontroli.

4.6. Saikne: Alentejana šķirnes lopus audzē lopkopības saimniecībās Alentejo reģionā un kaimiņu reģionos, kur valda izteikti Vidusjūras agroklimatiskie apstākļi — karstas un sausas vasaras, tipiskas Vidusjūras ganības, kas piešķir gaļai specifiskas organoleptiskas īpašības. Ražošanas vienību parasti veido daži desmiti vaislas govju, ko ekstensīvi audzē saimniecībās, kurās vienlaikus audzē arī labību. Šāda savstarpēji papildinoša ražošanas metode izmantota jau izsenis. Labības salmu un pārpalikumu izmantošana Alentejana šķirnes liellopu barošanā ir parasta prakse, kas sevišķi nozīmīga kļūst laikā no vasaras sākuma līdz ziemas beigām, kad dabīgās ganībās barības daudzums samazinās. Ganības parasti atrodas akmens ozolu un korķa ozolu audzēs, un no rudens ozolzīles ir labs papildinājums zālei, kuras uzturvērtība šajā gadalaikā vēl nav pietiekama.

4.7. Pārbaudes struktūra:

Nosaukums: CERTIALENTEJO — Certificação de Produtos Agrícolas, Lda Adrese: Rua Diana de Liz — Horta do Bispo Apartado 320 P-7006-804 Évora Tālr.: (351) 26 676 95 64/5 Fakss: (351) 26 676 95 66 E-pasts: geral@certialentejo.pt

CERTIALENTEJO — Certificação de Produtos Agrícolas, L.da. ir atzīta par atbilstošu standartam 45011:2001.

4.8. Marķējums: Papildus vispārīgajos tiesību aktos paredzētajām obligātajām norādēm obligāti jāizmanto:

norāde “CARNALENTEJANA — Denominação de Origem Protegida” (“CARNALENTEJANA — Aizsargāts cilmes vietu nosaukums”);

sertifikācijas zīme, kurā norādīts produkta nosaukums, pārbaudes un sertifikācijas struktūras nosaukums un sērijas numurs, pēc kura iespējams izsekot produktu;

CARNALENTEJANA logotips un ACVN Kopienas logotips, kā redzams tālāk:

Nav pieļaujams ražotāja vai grupas vārda vai nosaukuma un adreses aizstāšana ar kādas citas organizācijas nosaukumu, neskatoties uz to, ka tā uzņemas atbildību par produktu vai to tirgo.

Tirdzniecības nosaukumu “Carnalentejana DOP” nedrīkst papildināt ar jebkāda veida norādēm vai atsaucēm, tostarp izplatītāju un citu organizāciju preču zīmēm.

Pārtikas produktus, kuru ražošanā izmanto CARNALENTEJANA, var tirgot iesaiņojumos, uz kuriem ir norāde “Elaborado a partir de CARNALENTEJANA — DOP” (“Ražots, izmantojot CARNALENTEJANA — ACVN”), ja CARNALENTEJANA (kas sertificēta kā tāda):

ir vienīgā kategorijas “gaļa” galaprodukta sastāvdaļa un

ir galvenā galaprodukta sastāvdaļa pēc svara, un

ar aizsargāto nosaukumu apzīmētā produkta izmantotāji ir saņēmuši atļauju no atbildīgās ražotāju grupas.

Šī ražotāju grupa ir atbildīga par izmantotāju reģistrēšanu īpašos reģistros, kurus pēc atļaujas saņemšanas uzrauga sertifikācijas un pārbaudes iestāde attiecībā uz pareizu aizsargātā nosaukuma izmantošanu marķējumos un izmantotajos daudzumos. Šādos gadījumos ir aizliegts izmantot Kopienas logotipu un jebkurus citus logotipus vai norādes, lai ļaunprātīgi izmantotu ACVN labo slavu.

(1) OV L 93, 31.3.2006., 12. lpp.

(2) Ir pieņemamas teles, jaunbuļļi, govis un vērši, ja to liemeņi iedalīti P grupā un ja tie paredzēti sadalīšanai.